ગુજરાત અને ખાસ કરીને અમદાવાદમાં જાન્યુઆરીનું પહેલાં પખવાડીયામાં પ્રજા પતંગમય બની જાય છે. એમાં રજાઓનો મેળ હોય તો ભલભલા ધાબા પર મળી જાય. જોકે ધાબે ચઢનાર બધાને પતંગ ચગાવતા આવડતું હોય એવું જરૂરી નથી. અમુક ધાબે ચઢી બીજાને પતંગ ચગાવવામાં સહાયરૂપ થાય છે. એમાં તડકો ખાવો, ચીકી ખાવી, પતંગને કિન્ના બાંધવી, ફીરકી પકડવી, પતંગ લુંટવી, લચ્છો વાળવો, ગૂંચ ઉકેલવી, બુમો પાડવી જેવા કાર્યોનો સમાવેશ થાય છે. આવા સહાયક કલાકારોનાં ટેકાથી અઠંગ ખેલાડીઓ પકડેલો, ફાટેલો, સાંધેલો, જુનો, છાપ ખાતો એવો કોઇપણ પતંગ ચગાવી મારે છે. દુનિયા પણ એક મોટું ધાબુ છે અને એમાં કેટલાય કસબીઓ એવા છે કે જે ગમે તેવા ફાટેલાં-તૂટેલા પતંગ ચગાવી શકવાની કળા ધરાવે છે.